[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.4.2009

COM(2009) 193 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Ταμείο Αλληλεγγύης της Ευρωπαϊκής Ένωσης Ετήσια έκθεση 2008 και Έκθεση σχετικά με την εμπειρία που αποκτήθηκε κατόπιν εξαετούς εφαρμογής του νέου μέσου

ΠΙΝΑΚΑΣ ΠΕΡΙΕΧΟΜΕΝΩΝ

Μέρος 1: Ετήσια έκθεση 2008 3

1. Εισαγωγή 3

2. Εκκρεμούσες και νέες αιτήσεις που υποβλήθηκαν το 2008 3

3. Χρηματοδότηση 5

4. Κλείσιμο των παρεμβάσεων 6

Μέρος 2:Έκθεση σχετικά με την εμπειρία που αποκτήθηκε κατόπιν εξαετούς

εφαρμογής του νέου μέσου 8

1. Εισαγωγή 8

2. Συνολικά αποτελέσματα της υλοποίησης του Ταμείου 8

3. Περιορισμοί και αδυναμίες στη λειτουργία του ταμείου 9

4. Η έκθεση του ελεγκτικού συνεδρίου σχετικά με το ταμείο αλληλεγγύης 10

5. Συμπεράσματα: Βελτίωση της λειτουργίας του μέσου 11

Παράρτημα 1: Αιτήσεις προς το Ταμείο Αλληλεγγύης της Ευρωπαϊκής Ένωσης κατά

το 2008 14

Παράρτημα 2: Αιτήσεις που υποβλήθηκαν στο Ταμείο Αλληλεγγύης της ΕΕ από το 2002 και μετά 15

Μεροσ 1: Ετήσια έκθεση 2008

1. Εισαγωγή

Το Ταμείο Αλληλεγγύης της Ευρωπαϊκής Ένωσης (ΤΑΕΕ) δημιουργήθηκε στις 15 Νοεμβρίου 2002[1]. Το άρθρο 12 του κανονισμού (EΚ) αριθ.° 2012/2002 του Συμβουλίου, της 11ης Nοεμβρίου 2002, για την ίδρυση του Ταμείου Αλληλεγγύης της Ευρωπαϊκής Ένωσης (εφεξής - ο «κανονισμός Ταμείου αλληλεγγύης») προβλέπει ότι το Ταμείο υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με τη δραστηριότητα του προηγούμενου έτους. Το πρώτο μέρος της έκθεσης αυτής παρουσιάζει τις δραστηριότητες του Ταμείου το 2008 που καλύπτουν, όπως και στις προηγούμενες εκθέσεις, την εξέταση εκκρεμουσών και νέων αιτήσεων και την αξιολόγηση των εκθέσεων εφαρμογής με σκοπό την προετοιμασία τους για κλείσιμο.

2. Εκκρεμουσεσ και νεεσ αιτησεισ που υποβληθηκαν το 2008

Το 2008 η Επιτροπή ασχολήθηκε με τέσσερις αιτήσεις που υποβλήθηκαν το 2007 και έλαβε δύο νέες αιτήσεις για συνδρομή του ΤΑΕΕ. Στο παράρτημα παρατίθεται λεπτομερής επισκόπηση των υποθέσεων αυτών, οι οποίες αξιολογήθηκαν βάσει των κριτηρίων που ορίζονται στον κανονισμό του Ταμείου Αλληλεγγύης και των πληροφοριών που ήταν σε θέση να παράσχουν τα αιτούντα κράτη.

Ηνωμένο Βασίλειο

Μετά τις τεράστιες πλημμύρες σε διάφορα μέρη του Ηνωμένου Βασιλείου τον Ιούνιο και τον Ιούλιο 2007, οι αρχές του Ηνωμένου Βασιλείου υπέβαλαν αίτηση για οικονομική ενίσχυση στις 20 Αυγούστου 2007, η οποία συμπληρώθηκε στις 26 Οκτωβρίου 2007. Επειδή οι συνολικές άμεσες ζημίες ύψους άνω των 4,6 δισ. ευρώ είχαν υπερβεί το κατώφλι των 3,267 δισ. ευρώ που ισχύει στο Η.Β. για την κινητοποίηση του Ταμείου Αλληλεγγύης, η καταστροφή χαρακτηρίστηκε ως «μείζων φυσική καταστροφή» και ενέπιπτε συνεπώς εντός του κύριου πεδίου εφαρμογής του Ταμείου. Η Επιτροπή αποφάσισε, την 10η Δεκεμβρίου 2007 να προτείνει στην αρμόδια για τον προϋπολογισμό αρχή να κινητοποιήσει το Ταμείο Αλληλεγγύης και να χορηγήσει οικονομική ενίσχυση ύψους 162,388 εκατ. ευρώ. Το 2008, η διαδικασία προϋπολογισμού στο Συμβούλιο και στο Ευρωπαϊκό Κοινοβούλιο ολοκληρώθηκε και η ενίσχυση καταβλήθηκε στο Ηνωμένο Βασίλειο στις 27 Οκτωβρίου 2008.

Γαλλία (Mαρτινίκα και Γουαδελούπη)

Τον Αύγουστο του 2007, τα υπερπόντια διαμερίσματα της Γαλλίας Μαρτινίκα και Γουαδελούπη, δύο νήσοι των Γαλλικών Αντιλλών, επλήγησαν από τον τυφώνα «Dean» που προκάλεσε σοβαρές ζημιές στις υποδομές και σε διάφορους τομείς της οικονομίας. Η Γαλλία υπέβαλε αίτηση για οικονομική ενίσχυση από το ΤΑΕΕ στις 26 Οκτωβρίου 2007, η οποία συμπληρώθηκε στις 8 Ιανουαρίου 2008. Επειδή προκάλεσε ζημιά που ανήλθε στα 511 εκατομμύρια ευρώ, ο κυκλώνας δεν πληρούσε τα κριτήρια που ορίζονται στον κανονισμό του Ταμείου Αλληλεγγύης για «μείζονες καταστροφές». Ωστόσο, λαμβάνοντας υπόψη την ιδιαίτερη ευπάθεια αυτής της εξόχως απόκεντρης περιοχής (που μνημονεύεται ρητώς στον κανονισμό του Ταμείου Αλληλεγγύης) και το σοβαρό αντίκτυπο και τις επιπτώσεις, η Επιτροπή αποφάσισε ότι η αίτηση πληροί τα κριτήρια του κανονισμού του Ταμείου Αλληλεγγύης για πρωτοφανείς περιφερειακές καταστροφές. Στις 10 Σεπτεμβρίου 2008 η Επιτροπή πρότεινε να κινητοποιηθεί οικονομική ενίσχυση 12,780 εκατομμυρίων ευρώ. Μετά την ολοκλήρωση της διαδικασίας του προϋπολογισμού στο Συμβούλιο και στο Ευρωπαϊκό Κοινοβούλιο, η ενίσχυση κατεβλήθη στη Γαλλία στις 24 Δεκεμβρίου 2008.

Ελλάδα

Τον Αύγουστο του 2007 ένα αρκετά μεγάλο τμήμα της Ελλάδας επλήγη από πυρκαγιές δασικών εκτάσεων οι οποίες προκάλεσαν μεγάλες καταστροφές σε διάφορους τομείς της οικονομίας και στο φυσικό περιβάλλον. Οι ελληνικές αρχές ζήτησαν ενίσχυση από το ΤΑΕΕ στις 30 Οκτωβρίου 2007 και συμπλήρωσαν την αίτηση στις 24 Ιανουαρίου 2008. Η συνολική άμεση ζημία εκτιμήθηκε σε 2,118 δισεκατομμύρια ευρώ. Επειδή το εν λόγω ποσό υπερβαίνει το κατώφλι των 1.066,497 εκατομμυρίων ευρώ (δηλαδή το 0,6% του ΑΕΕ), που εφαρμόζεται στην Ελλάδα, η καταστροφή χαρακτηρίστηκε «μείζων φυσική καταστροφή». Στις 8 Απριλίου 2008 η Επιτροπή πρότεινε να κινητοποιηθεί οικονομική ενίσχυση 89,769 εκατομμυρίων ευρώ. Μετά την ολοκλήρωση της διαδικασίας του προϋπολογισμού στο Συμβούλιο και στο Ευρωπαϊκό Κοινοβούλιο η ενίσχυση κατεβλήθη στην Ελλάδα στις 29 Σεπτεμβρίου 2008.

Σλοβενία

Στα μέσα Σεπτεμβρίου του 2007, τμήματα της Σλοβενίας επλήγησαν από σφοδρές βροχοπτώσεις και καταιγίδα, που οδήγησαν σε σοβαρές πλημμύρες και κατολισθήσεις. Η καταστροφή προκάλεσε σημαντικές ζημίες στις υποδομές, σε δημόσια και ιδιωτικά κτίρια, σε επιχειρήσεις και στη γεωργία. Οι σλοβενικές αρχές υπέβαλαν αίτηση για ενίσχυση από το ΤΑΕΕ στις 19 Noεμβρίου 2007. Η συνολική άμεση ζημία εκτιμήθηκε σε 233,39 εκατ. ευρώ. Επειδή το εν λόγω ποσό υπερβαίνει το κατώφλι των 164,27 εκατομμυρίων ευρώ (δηλαδή το 0,6% του ΑΕΕ), που ισχύει στη Σλοβενία, η καταστροφή χαρακτηρίστηκε «μείζων φυσική καταστροφή». Στις 3 Μαρτίου 2008 η Επιτροπή πρότεινε να κινητοποιηθεί οικονομική ενίσχυση 8,254 εκατομμυρίων ευρώ. Μετά την ολοκλήρωση της διαδικασίας του προϋπολογισμού στο Συμβούλιο και στο Ευρωπαϊκό Κοινοβούλιο η ενίσχυση κατεβλήθη στη Σλοβενία στις 12 Δεκεμβρίου 2008.

Κύπρος

Το 2008, η Κύπρος υπέφερε από ανομβρία, γεγονός το οποίο είχε σοβαρές επιπτώσεις στις συνθήκες διαβίωσης, στην οικονομία και στο φυσικό περιβάλλον. Οι αρχές της Κύπρου υπέβαλαν αίτηση για ενίσχυση του ΤΑΕΕ την 1η Ιουλίου 2008, η οποία συμπληρώθηκε στις 16 Οκτωβρίου 2008. Αυτή ήταν η πρώτη αίτηση σχετικά με την ξηρασία. Ο κανονισμός του Ταμείου Αλληλεγγύης απαιτεί να υποβάλλεται μια αίτηση το αργότερο 10 εβδομάδες ύστερα από την πρώτη ζημιά που προκάλεσε η καταστροφή. Μετά από τρία συνεχή έτη ασυνήθιστα μικρών βροχοπτώσεων, η ανομβρία έφθασε στο αποκορύφωμά της στο τέλος της εποχής των βροχών, τον Απρίλιο του 2008. Η Επιτροπή, επομένως, θεωρεί ότι η 22α Απριλίου 2008, δηλαδή 10 εβδομάδες πριν από την παραλαβή της αίτησης, μπορεί να γίνει δεκτή ως ημερομηνία έναρξης της μείζονος καταστροφής.

Οι κυπριακές αρχές εκτίμησαν το σύνολο των άμεσων ζημιών, που επήλθαν μετά την 22α Απριλίου 2008, σε 176,15 εκατ. ευρώ. Επειδή το εν λόγω ποσό υπερβαίνει το κατώφλι των 84,673 εκατομμυρίων ευρώ (δηλαδή το 0,6% του ΑΕΕ), που ισχύει στην Κύπρο, η καταστροφή χαρακτηρίστηκε «μείζων φυσική καταστροφή». Η Επιτροπή έλαβε υπόψη το γεγονός ότι η κρίση αφορούσε «μείζονα καταστροφή», η οποία έπληξε ολόκληρη την επικράτεια της χώρας. Μείζονα μέτρα επείγουσας ανάγκης είχαν ληφθεί από τις δημόσιες αρχές από τον Απρίλιο/Μάιο 2008 για την αντιμετώπισή της. Το κόστος σημαντικών ενεργειών επείγουσας ανάγκης αφορά τη μεταφορά νερού από την Ελλάδα και άμεσες επενδύσεις σε υποδομές ύδρευσης για την εξασφάλιση της λειτουργίας του δικτύου διανομής νερού υπό συνθήκες μη συνεχούς ροής νερού. Στις 24 Οκτωβρίου 2008 η Επιτροπή πρότεινε να κινητοποιηθεί οικονομική ενίσχυση 7,605 εκατομμυρίων ευρώ.

Ρουμανία

Τον Ιούλιο του 2008 ένα αρκετά μεγάλο τμήμα της Ρουμανίας επλήγη από σοβαρές βροχοπτώσεις που προκάλεσαν μεγάλες πλημμύρες και κατολισθήσεις. Οι ρουμανικές αρχές υπέβαλαν αίτηση για ενίσχυση από το ΤΑΕΕ την 1η Oκτωβρίου 2008. Η συνολική άμεση ζημία εκτιμήθηκε σε 471,41 εκατ. ευρώ. Επειδή το ποσό αυτό παρέμεινε κάτω από το κατώφλι της «μείζονος καταστροφής» για τη Ρουμανία (566,84 εκατομμύρια ευρώ, δηλαδή το 0,6% του ΑΕΕ της Ρουμανίας), αντιστοιχεί ωστόσο στο 83% περίπου του κατωφλίου, η αίτηση αξιολογήθηκε σύμφωνα με το κριτήριο «τεράστια περιφερειακή καταστροφή».

Η πληγείσα περιφέρεια είναι μια ενιαία περιοχή, περιλαμβάνει 5 δήμους στο βορειοανατολικό μέρος της Ρουμανίας, με πληθυσμό 3,046 εκατομμύρια κατοίκων. Το μεγαλύτερο μέρος του πληθυσμού στην πληγείσα περιοχή υπέστη μερική ή ολική καταστροφή ιδιωτικών κατοικιών και γεωργικών καλλιεργειών. Προσκομίστηκαν αποδείξεις ως προς τις σοβαρές και μακροχρόνιες επιπτώσεις στις συνθήκες διαβίωσης και στην οικονομική σταθερότητα της πληγείσας περιφέρειας. Αναφέρθηκαν σοβαρές ζημίες σε βασικές υποδομές, στη γεωργία, στη δασοκομία, στο ζωικό κεφάλαιο και στις ιδιωτικές κατοικίες. Η καταστροφή είχε μακροχρόνιες επιπτώσεις στις συνθήκες διαβίωσης στην πληγείσα περιοχή, όπου καταστράφηκαν 14.644 νοικοκυριά, με μακρά διακοπή βασικών υπηρεσιών (παροχή ύδατος/ενέργειας) και με σοβαρές ζημίες στις υποδομές των μεταφορών, πράγμα που οδήγησε στην πλήρη απομόνωση περίπου 100 κοινοτήτων. Στις 22 Ιανουαρίου 2009, η Επιτροπή κατέληξε στο συμπέρασμα ότι η αίτηση πληροί τα κριτήρια της τεράστιας περιφερειακής καταστροφής και πρότεινε τη χορήγηση ενίσχυσης ύψους 11,785 εκατομμυρίων ευρώ.

3. Χρηματοδότηση

Οι τέσσερις περιπτώσεις από το 2007 για τις οποίες δεν είχε ολοκληρωθεί ακόμη η διαδικασία προϋπολογισμού πριν από το τέλος του έτους (πλημμύρες στο Ηνωμένο Βασίλειο και στη Σλοβενία, πυρκαγιές στην Ελλάδα και τυφώνας στη Γαλλία/Mαρτινίκα και Γουαδελούπη) διεκπεραιώθηκαν με τρεις διορθωτικούς προϋπολογισμούς. Το προσχέδιο διορθωτικού προϋπολογισμού αριθ. 1/2008[2], 3/2008[3] και 7/2008[4] εγκρίθηκαν από την αρμόδια για τον προϋπολογισμό αρχή στις 9 Aπριλίου 2008, 5 Ιουνίου 2008 και 21 Oκτωβρίου 2008 αντιστοίχως. Οι πληρωμές θα μπορούσαν να γίνουν μετά την έκδοση της απόφασης για τη χορήγηση επιδότησης και μετά την υπογραφή της συμφωνίας εφαρμογής.

Το 2008 το Ταμείο κινητοποιήθηκε για μια νέα υπόθεση (ξηρασία στην Κύπρο)[5]. Το ποσό της ενίσχυσης σε κάθε περίπτωση είχαν καθοριστεί με βάση την πρότυπη μέθοδο που είχε επεξεργαστεί προηγουμένως η Επιτροπή και αναλύεται λεπτομερώς στην ετήσια έκθεση 2002/2003). Τα ποσά της ενίσχυσης του 2008 ήταν τα ακόλουθα:

Δικαιούχος | Καταστροφή | Κατηγορία | Ποσό ενίσχυσης (σε ευρώ) |

Ηνωμένο Βασίλειο | Πλημμύρα | μείζων | 162 387 985 |

Ελλάδα | Δασικές πυρκαγιές | μείζων | 89 769 009 |

Σλοβενία | Πλημμύρα | μείζων | 8 254 203 |

Γαλλία (Mαρτινίκα και Γουαδελούπη) | Τυφώνας | περιφερειακή/ εξόχως απόκεντρη | 12 780 000 |

Κύπρος | Ξηρασία | μείζων | 7 605 445 |

Σύνολο | 280 796 642 |

Για μια αίτηση από τη Ρουμανία ( πλημμύρα) που ελήφθη το 2008 η διαδικασία προϋπολογισμού δεν μπόρεσε να ολοκληρωθεί πριν από το τέλος του έτους. Για την αίτηση αυτή η Επιτροπή υπέβαλε το προσχέδιο διορθωτικού προϋπολογισμού αριθ. 1/2009[6] η ετήσια έκθεση του επόμενου έτους θα παρουσιάσει την περίπτωση αυτή.

4. Κλεισιμο των παρεμβασεων

Το άρθρο 8 παράγραφος 2 του κανονισμού για το Ταμείο Αλληλεγγύης προβλέπει ότι, το αργότερο έξι μήνες μετά τη λήξη της ετήσιας περιόδου από την ημερομηνία εκταμίευσης της επιδότησης, το δικαιούχο κράτος υποβάλει έκθεση σχετικά με τη χρηματοδοτική εκτέλεση της επιδότησης (εφεξής: «έκθεση εφαρμογής») με δήλωση η οποία δικαιολογεί τη δαπάνη (εφεξής: «δήλωση εγκυρότητας»). Μετά το τέλος αυτής της διαδικασίας, η Επιτροπή προχωρεί στο κλείσιμο της ενίσχυσης που χορήγησε το Ταμείο.

Όσον αφορά το κλείσιμο της ενίσχυσης στην περίπτωση της θύελλας («Gudrun») το 2005 στη Σουηδία, για την οποία ελήφθη έκθεση στις 17 και 20 Oκτωβρίου 2007, η Επιτροπή παρατήρησε ότι η δηλωμένη δαπάνη ανήλθε σε 66. 455.534 ευρώ. Επειδή η συνολική οικονομική ενίσχυση αντιστοιχούσε σε 81.724.975, το πλεονάζον ποσό των 15.269. 441 επιστράφηκε. Η Επιτροπή προέβη στο κλείσιμο της παρέμβασης στις 8 Ιουλίου 2008.

Το 2008, η Επιτροπή έλαβε τελικές εκθέσεις εφαρμογής για επιδοτήσεις που χορηγήθηκαν το 2006 από τη Βουλγαρία (σε σχέση με τις πλημμύρες το Μάιο και τον Αύγουστο του 2005), τη Ρουμανία (σε σχέση με τις πλημμύρες τον Απρίλιο και τον Ιούλιο του 2005) και από την Αυστρία (σε σχέση με τις πλημμύρες τον Αύγουστο του 2005). Στο τέλος της περιόδου που καλύπτεται από την παρούσα ετήσια έκθεση η αξιολόγηση των εν λόγω εκθέσεων εφαρμογής ήταν σε εξέλιξη.

μεροσ 2: Εκθεση σχετικά με την εμπειρία που αποκτήθηκε κατόπιν εξαετούς εφαρμογής του νέου μέσου

1. Εισαγωγή

Το 2002, ύστερα από μεγάλες πλημμύρες που έπληξαν την κεντρική Ευρώπη, δημιουργήθηκε το ΤΑΕΕ με σκοπό να εξασφαλιστεί η ανταπόκριση σε τέτοια συμβάντα εντός της ΕΕ και των χωρών που είχαν αρχίσει τις διαπραγματεύσεις προσχώρησης. Κατά τα πρώτα έξι έτη της εφαρμογής του, το Ταμείο συνέβαλε στη μείωση της οικονομικής επιβάρυνσης των κρατών που επλήγησαν από καταστροφές και ενίσχυσε το γόητρο της Ένωσης στα μάτια των πολιτών της, με την παροχή βοήθειας και πρόσθετων πόρων σε εξαιρετικά δύσκολες περιόδους.

Κατόπιν ενδελεχούς ανάλυσης της λειτουργίας του Ταμείου, η Επιτροπή υπέβαλε, τον Απρίλιο του 2005 πρόταση για την αναθεώρηση του κανονισμού του Ταμείου Αλληλεγγύης. Τα θεμελιώδη στοιχεία της πρότασης είναι η διεύρυνση του πεδίου εφαρμογής, η παροχή δυνατότητας στην Κοινότητα να αντιδρά σε καταστροφές εκτός από αυτές που προκαλούνται από φυσικά αίτια, η παροχή προκαταβολών, η επιτάχυνση του ρυθμού ανταπόκρισης και η προβολή της υποστήριξης από την Ένωση και η απλοποίηση με τη θέσπιση σαφέστερων κριτηρίων για τη δραστηριοποίηση του Ταμείου.

2. Συνολικα αποτελεσματα της υλοποιησησ του Ταμειου

Από τη δημιουργία του Ταμείου το 2002, η Επιτροπή έχει λάβει 62 αιτήσεις για την παροχή οικονομικής ενίσχυσης από 21 διαφορετικές χώρες: 21 από αυτές τις αιτήσεις εμπίπτουν στην κατηγορία «μείζονες καταστροφές», 39 στην κατηγορία «περιφερειακές καταστροφές» και δύο πληρούν τα κριτήρια των «γειτονικών χωρών». Από αυτές τις αιτήσεις, 31 κατέληξαν στη χορήγηση οικονομικής ενίσχυσης συνολικού ύψους άνω των 1,5 δισεκατομμυρίων ευρώ. Η Επιτροπή απέρριψε 29 αιτήσεις, ενώ δύο αιτήσεις αποσύρθηκαν από τα αιτούντα κράτη. Οι αιτήσεις αφορούσαν πολύ διαφορετικά είδη φυσικών καταστροφών, όπως θύελλες, πλημμύρες, σεισμούς, έκρηξη ηφαιστείου, δασικές πυρκαγιές και ξηρασία. Στο παράρτημα 2 παρατίθεται επισκόπηση όλων των αιτήσεων που υποβλήθηκαν από το 2002 και μετά.

Όπως προκύπτει από τη στατιστική ανασκόπηση παρακάτω, η πείρα από το 2002 και μετά έδειξε ότι η πλειονότητα των αιτήσεων για ενίσχυση από το ΤΑΕΕ δεν υποβλήθηκαν για μείζονες καταστροφές που αποτελούν το κύριο πεδίο εφαρμογής του Ταμείου αλλά βάσει των κριτηρίων για εξαιρετικές περιπτώσεις περιφερειακών καταστροφών. Η συμμόρφωση με τα εν λόγω κριτήρια εξακολουθεί να είναι δύσκολη - τα οποία σύμφωνα με τον κανονισμό πρέπει να εξετάζονται από την Επιτροπή «με άκρα αυστηρότητα». Το ποσοστό των ανεπιτυχών αιτήσεων, περίπου δύο τρίτα, που υποβάλλονται βάσει των κριτηρίων (για εξαιρετικές περιπτώσεις) περιφερειακής καταστροφής, εξακολουθεί να είναι υψηλό. Για τις αιτήσεις που αφορούν μείζονες καταστροφές για τις οποίες ισχύει μόνο το ποσοτικό κριτήριο, το ποσοστό των θετικών αξιολογήσεων ανέρχεται μέχρι σήμερα στο 100%.

Στατιστική επισκόπηση

Σύνολο των αιτήσεων που υποβλήθηκαν εκ των οποίων για μείζονες καταστροφές περιφερειακές καταστροφές κριτήριο «γειτονικής χώρας» | 62 21 39 2 | 34 % των αιτήσεων 63 % 3 % |

Αιτήσεις που έγιναν αποδεκτές Αιτήσεις που απορρίφθηκαν Αιτήσεις που αποσύρθηκαν | 31 29[7] 2 | 50 % των αιτήσεων 47 % 3 % |

3. περιορισμοί και αδυναμιεσ στη λειτουργια του ταμειου

Μολονότι το Ταμείο λειτούργησε σε γενικές γραμμές πολύ καλά, η πείρα που αποκτήθηκε στη διάρκεια των πρώτων έξι ετών της υλοποίησης του δείχνει ότι υπάρχουν σημαντικοί περιορισμοί και αδυναμίες στη λειτουργία του Ταμείου. Αυτό οφείλεται στην έλλειψη ταχύτητας με την οποία παρέχονται τα κονδύλια από το Ταμείο, η διαφάνεια των κριτηρίων για την κινητοποίηση του Ταμείου στην περίπτωση των «περιφερειακών καταστροφών» και ο περιορισμός των καταστροφών που προκαλούνται από φυσικά αίτια.

Ταχύτητα

Τα προβλήματα που προέκυψαν όσον αφορά την ταχύτητα οφείλονται στους όρους και στις διαδικασίες που επιβάλλονται από τον κανονισμό του Ταμείου Αλληλεγγύης. Το Ταμείο Αλληλεγγύης της ΕΕ συχνά συγχέεται με μέσο ταχείας αντίδρασης για τη διαχείριση κρίσης, αλλά αυτός δεν είναι ο λόγος για τον οποίο επινοήθηκε. Πρόκειται για μέσο παροχής βοήθειας για την αναχρηματοδότηση δραστηριοτήτων επείγουσας ανάγκης οι οποίες χρηματοδοτούνται αρχικά από τις εθνικές αρχές στην πληγείσα χώρα. Πρέπει να λαμβάνεται υπόψη ότι, πρώτα απ' όλα, η Επιτροπή δεν μπορεί να αντιδράσει με δική της πρωτοβουλία για την κινητοποίηση του Ταμείου Αλληλεγγύης. Πρέπει να περιμένει επίσημη αίτηση η οποία υποβάλλεται από τις εθνικές αρχές οι οποίες κανονικά εκμεταλλεύονται πλήρως τις 10 εβδομάδες από την έναρξη της καταστροφής, που επιτρέπονται από τον κανονισμό για την υποβολή της αίτησης. Στις περισσότερες περιπτώσεις η Επιτροπή αναγκάζεται να ζητήσει συμπληρωματικές πληροφορίες. Δεύτερον, τα χρήματα του Ταμείου Αλληλεγγύης δεν είναι άμεσα διαθέσιμα στον προϋπολογισμό της ΕΕ. Χρειάζεται να συγκεντρωθούν με επιπλέον οικονομική προσπάθεια των κρατών μελών, πέρα και πάνω από τις κανονικές συνεισφορές τους στην ΕΕ. Πριν από την καταβολή της ενίσχυσης η Επιτροπή πρέπει να ρωτήσει το Συμβούλιο και το Ευρωπαϊκό Κοινοβούλιο για την έγκριση διορθωτικού προϋπολογισμού, η οποία συνεπάγεται μάλλον δυσκίνητη διαδικασία (που διαρκεί συνήθως μεταξύ 2 και 4 μηνών).

Διαφάνεια

Ο ορισμός «περιφερειακή καταστροφή» στον κανονισμό του Ταμείου Αλληλεγγύης είναι μάλλον ασαφής και δεν πληρούνται εύκολα οι προϋποθέσεις για την επιτυχή έκβαση των αιτήσεων. Όταν δεν επιτυγχάνεται το κατώφλι για «μείζονα καταστροφή», το Ταμείο μπορεί κατ' εξαίρεση να κινητοποιηθεί εάν μια τεράστια περιφερειακή καταστροφή πλήξει το μεγαλύτερο μέρος του πληθυσμού μιας περιοχής και έχει σοβαρές και μακροχρόνιες συνέπειες στην οικονομική σταθερότητά της και στις συνθήκες διαβίωσης. Σύμφωνα με τον κανονισμό του Ταμείου Αλληλεγγύης, η Επιτροπή απαιτείται να εξετάζει «με τον πλέον αυστηρό τρόπο» κάθε αίτηση περιφερειακής καταστροφής. Συνεπώς, τα κράτη μέλη και η Επιτροπή διαθέτουν σημαντικό χρόνο και καταβάλλουν προσπάθειες, αντίστοιχα, για την προετοιμασία και την αξιολόγηση των αιτήσεων για μικρότερες περιφερειακές καταστροφές, που, ωστόσο, τις περισσότερες φορές οδήγησαν σε απορρίψεις.

Πεδίο εφαρμογής

Η κατάλληλη αντιμετώπιση σε επίπεδο ΕΕ μεγάλων κρίσεων που δεν προκαλούνται από φυσικά αίτια είναι εξαιρετικά δύσκολη ή ακόμα και αδύνατη, όπως αποδείχτηκε σε περιπτώσεις βιομηχανικών ατυχημάτων, όπως η διαρροή πετρελαίου από το δεξαμενόπλοιο Prestige, ή τρομοκρατικών ενεργειών, όπως η βομβιστική επίθεση της Μαδρίτης τον Μάρτιο του 2004. Ομοίως, δεν είναι δυνατό υπό τις παρούσες συνθήκες να παρέχεται βοήθεια από το ΤΑΕΕ σε περίπτωση σοβαρής κρίσης στον τομέα της δημόσιας υγείας – π.χ. η διάδοση μιας επιδημίας στην Ευρώπη, όπως το σοβαρό οξύ αναπνευστικό σύνδρομο (ΣΟΑΣ), ή ενός ατυχήματος, όπως αυτό στο Τσερνομπίλ – η οποία θα μπορούσε εύκολα να υπερβεί τις ικανότητες αντίδρασης των μεμονωμένων κρατών.

Πρόληψη κινδύνων

Η Επιτροπή θα εξετάσει τους τρόπους για την καλύτερη ενσωμάτωση των προβλημάτων πρόληψης κινδύνου στον κανονισμό του Ταμείου Αλληλεγγύης.

4. η εκθεση του ελεγκτικου συνεδριου σχετικα με το ταμειο αλληλεγγυησ

Το 2008, το Ευρωπαϊκό Ελεγκτικό Συνέδριο (ΕΕΣ) παρουσίασε τα αποτελέσματα του ελέγχου χρηστής διαχείρισης του ΤΑΕΕ. Κατά τον έλεγχο εξετάστηκε η ταχύτητα, η αποδοτικότητα και η ευελιξία του Ταμείου από την άποψη της παροχής ενίσχυσης και εάν τα κράτη που έλαβαν την ενίσχυση ήταν ικανοποιημένα με το Ταμείο. Προς το σκοπό αυτό, το Συνέδριο εξέτασε όλες τις αιτήσεις έως το τέλος του 2006 και πραγματοποίησε έρευνα αποστέλλοντας ερωτηματολόγια στα αιτούντα κράτη. Η έκθεση δημοσιεύτηκε από το Συνέδριο στις 18 Ιουνίου 2008 (Ειδική έκθεση αριθ. 3/2008[8]).

Το Συνέδριο διαπίστωσε ότι το άμεσο κόστος που συνδέεται με τη διαχείριση του Ταμείου από την Επιτροπή ήταν χαμηλό και, συνεπώς, θεωρείται ότι το Ταμείο λειτουργεί αποτελεσματικά. Οι διοικητικές διαδικασίες έχουν μειωθεί σε επίπεδο το οποίο εξασφαλίζει ότι οι διαδικασίες είναι επίσης αποτελεσματικές για τα δικαιούχα κράτη. Όσον αφορά την ευελιξία, το Συνέδριο δεν διαπίστωσε περιπτώσεις στις οποίες η Επιτροπή να έδειξε έλλειψη ευελιξίας στη μεταχείριση των αιτήσεων για ενίσχυση. Ωστόσο σημειώθηκε ότι οι όροι για την επιτυχία μιας αίτησης για μικρότερες «περιφερειακές καταστροφές» (σε αντίθεση με τις «μεγαλύτερες καταστροφές») είναι πολύ πιο δύσκολο να εκπληρωθούν. Η έκθεση επίσης αναφέρεται στον ασαφή ορισμό των περιφερειακών καταστροφών στον κανονισμό του Ταμείου Αλληλεγγύης και πιθανή έλλειψη σαφήνειας στην απόρριψη τέτοιου είδους καταστροφών. Το Συνέδριο επέκρινε κυρίως την έλλειψη ταχύτητας του μέσου. Ο χρόνος που μεσολαβεί μεταξύ της υποβολής αίτησης και της πληρωμής ανέρχεται συνήθως ένα έτος περίπου. Το Συνέδριο διαπίστωσε, συνεπώς, ότι το Ταμείο δεν παρέχει γρήγορη απόκριση. Ωστόσο, παρά τις χρονοβόρες διαδικασίες που απαιτούνται για τη λήψη ενίσχυσης από το Ταμείο, τα κράτη που έλαβαν χρηματική βοήθεια ήταν ικανοποιημένα από αυτό. Επομένως, το Συνέδριο διαπίστωσε ότι το Ταμείο έχει επιτύχει τον ουσιαστικό του στόχο, ήτοι την έκφραση αλληλεγγύης προς τα κράτη μέλη σε περιπτώσεις καταστροφής Το Συνέδριο συνιστά στην Επιτροπή να παρέχει λεπτομερή καθοδήγηση στους αιτούντες και συμβουλές σχετικά με τον τρόπο με τον οποίο θα επιτυγχάνουν την έγκαιρη υποβολή των αιτήσεων.

Η Επιτροπή συμφωνεί απολύτως με τη σύσταση του Συνεδρίου. Δημοσίευσε οδηγίες για τα αιτούντα κράτη μέλη και εξήγησε λεπτομερώς με ποιο τρόπο εφαρμόζονται οι διατάξεις του κανονισμού του Ταμείου Αλληλεγγύης. Για την απλοποίηση της διαδικασίας και για την αποφυγή καθυστερήσεων στην υποβολή στοιχείων, η Επιτροπή εκπόνησε τυποποιημένο έντυπο αίτησης καθώς και σημείωμα με αναλυτικές οδηγίες για τη συμπλήρωση των αιτήσεων. Αμφότερα τα έγγραφα διατίθενται σε ειδικό διαδικτυακό τόπο, που είναι αφιερωμένος στο Ταμείο Αλληλεγγύης (http://ec.europa.eu/regional_policy/funds/solidar/solid_en.htm). Η Επιτροπή θα συνεχίσει επίσης να επιδιώκει την άμεση επαφή με το φορέα που προετοιμάζει την αίτηση όπως πρότεινε το Συνέδριο. Ωστόσο σε πολλές περιπτώσεις στο παρελθόν, οι αιτήσεις είχαν υποβληθεί «ad hoc», χωρίς τα αιτούντα κράτη να επιδιώξουν εκ των προτέρων επαφή με την Επιτροπή. Για την απλούστευση της πρώτης επαφής από δυνητικά αιτούσε χώρες, η Επιτροπή επισήμανε στο διαδικτυακό τόπο του Ταμείου της Αλληλεγγύης τα στοιχεία επαφής με την Επιτροπή.

Σε γενικές γραμμές η Επιτροπή θεωρεί ότι οι κριτικές παρατηρήσεις του Συνεδρίου όσον αφορά την έλλειψη ταχύτητας του μέσου και την αντιμετώπιση των περιφερειακών καταστροφών ενισχύουν την ανάγκη για την αναθεώρηση του μέσου με απλούστερα και σαφέστερα κριτήρια για την κινητοποίησή του σε λιγότερο χρόνο, όπως πρότεινε η Επιτροπή.

5. Συμπεράσματα: Βελτιωση της λειτουργιασ του μεσου

Μολονότι το Ταμείο λειτούργησε καλά σε γενικές γραμμές, ιδίως όσον αφορά μείζονες φυσικές καταστροφές για τις οποίες και δημιουργήθηκε αρχικά, οι εμπειρίες που αποκτήθηκαν μέχρι σήμερα υπογραμμίζουν ότι υπάρχει ανάγκη για περαιτέρω εξέλιξη του μέσου. Αυτό αφορά ειδικότερα την έλλειψη ταχύτητας με την οποία παρέχονται τα κονδύλια στα δικαιούχα κράτη και διαφάνειας των κριτηρίων για την κινητοποίηση του Ταμείου σε περίπτωση περιφερειακών καταστροφών. Το Ελεγκτικό Συνέδριο επισήμανε και τα δύο σημεία. Επιπλέον, το μέσο θα μπορούσε να βελτιωθεί προκειμένου να καταστεί δυνατή η σωστή αντίδραση σε επίπεδο ΕΕ όσον αφορά μείζονες κρίσεις που δεν προκαλούνται από φυσικά αίτια. Αυτός είναι και ο λόγος για τον οποίο η Επιτροπή ενέκρινε την πρότασή της για νέο κανονισμό του Ταμείου Αλληλεγγύης στις 6 Απριλίου 2005 (COM(2005)108), η οποία υποστηρίχθηκε σε μεγάλο βαθμό από το Ευρωπαϊκό Κοινοβούλιο. Η εν λόγω πρόταση διευρύνει το πεδίο εφαρμογής του Ταμείου και εισάγει ορισμένες τροποποιήσεις στη λειτουργία του.

Για να γίνει το Ταμείο πιο διαφανές

Η Επιτροπή εξακολουθεί να βελτιώνει τη διαφάνεια και την απλούστευση των κριτηρίων που διέπουν την κινητοποίηση του Ταμείου Αλληλεγγύης. Έτσι, οι εθνικές αρχές θα μπορούν έχουν σαφέστερη εικόνα του πότε είναι πιθανόν το Ταμείο να μπορεί να τις στηρίξει σε περίπτωση που πλήττονται από κάποια καταστροφή. Ένα σημαντικό στοιχείο, συνεπώς, είναι ένας νέος ορισμός των κριτηρίων για την κινητοποίηση του Ταμείου. Η πρόταση να μειωθεί το κατώφλι (σε 1 δισ. ευρώ/0,5% του ΑΕΠ, όποιο είναι μικρότερο) σε συνδυασμό με την κατάργηση της έκτακτης κινητοποίησης του Ταμείου για περιφερειακές καταστροφές, θα συμβάλλουν στη βελτίωση της διαφάνειας του Ταμείου και στην αποφυγή απογοητεύσεων όταν απορρίπτονται οι αιτήσεις. Μια εναλλακτική επιλογή, με βάση τον υφιστάμενο κανονισμό, διατηρώντας τη δυνατότητα κινητοποίησης του Ταμείου για περιφερειακές καταστροφές, θα είναι η εισαγωγή συγκεκριμένου ποσοτικού κατωφλίου για περιφερειακές καταστροφές, π.χ. ποσοστό του περιφερειακού ΑΕγχΠ (NUTS I ή NUTS II). Αμφότερες οι επιλογές θα καθιστούσαν δυνατή την κινητοποίηση του Ταμείου με βάση ένα μόνο σαφές κριτήριο – τη σπουδαιότητα της ζημίας – σε όλες αυτές τις περιπτώσεις στις οποίες είναι πραγματικά αναγκαίο το Ταμείο, συμπεριλαμβανομένων αυτών των καταστροφών για τις οποίες χρησιμοποιείται σήμερα το δύσκολο περιφερειακό κριτήριο. Μέσω της αλλαγής αυτής, θα εξασφαλίζεται η ίση μεταχείριση και τα κράτη μέλη θα είναι καλύτερα σε θέση να αξιολογήσουν την προοπτική μιας αίτησης. Το επακόλουθο χαμηλότερο ποσοστό απόρριψης από την Επιτροπή (σχεδόν τα δύο τρίτα στην περίπτωση περιφερειακών καταστροφών) δεν θα συνέβαλαν επίσης στη θετική εικόνα του Ταμείου Αλληλεγγύης ως μέσου αλληλεγγύης.

Για την ταχύτερη αντίδραση σε καταστροφή

Προκειμένου να καταστεί δυνατή η επιτάχυνση της αντίδρασης, θα μπορούσαν να προβλεφθούν ορισμένες λειτουργικές βελτιώσεις που θα επέτρεπαν την ανάληψη άμεσης δράσης αλληλεγγύης με την πληρωμή προκαταβολής αμέσως μόλις το πληγέν κράτος υποβάλλει αίτηση για ενίσχυση. Αυτή η προπληρωμή θα αποτελούσε προκαταβολή επί της ενίσχυσης που θα χορηγηθεί μόλις ολοκληρωθούν η αξιολόγηση και η διαδικασία του προϋπολογισμού. Ωστόσο, τα σαφή και διαφανή κριτήρια για την κινητοποίηση του Ταμείου αποτελούν προϋπόθεση για μια γρηγορότερη απόκριση στην καταστροφή, εφόσον το αιτόν κράτος θα πρέπει να επιστρέψει την προκαταβολή στην Επιτροπή σε περίπτωση που δεν γίνει αποδεκτή η αίτηση.

Διεύρυνση του πεδίoυ εφαρμoγής

Σε περίπτωση μειζόνων καταστροφών εκτός των καταστροφών φυσικής προέλευσης οι πολίτες σωστά αναμένουν από την ΕΕ να είναι παρούσα και να βοηθά– γεγονός που εκφράζεται από τις εκκλήσεις σε πολιτικό επίπεδο η ΕΕ να αναλάβει δράση. Η Επιτροπή, συνεπώς, θεωρεί ότι το Ταμείο Αλληλεγγύης πρέπει να είναι σε θέση να αντιδράσει σε περίπτωση μείζονος κρίσης, ανεξάρτητα από τη φύση ή την προέλευσή της. Ο προτεινόμενος νέος κανονισμός του 2005 διευρύνει το πεδίο εφαρμογής του ΤΑΕΕ, περιλαμβάνοντας καταστροφές υγειονομικής, τρομοκρατικής και βιομηχανικής/τεχνολογικής φύσης (εντός του συνολικού ετήσιου ανώτατου ορίου δαπανών του ΤΑΕΕ).

Μελλοντική πρόοδος

Μολονότι δεν σημειώθηκε πρόοδος στο Συμβούλιο σχετικά με τον προτεινόμενο αναθεωρημένο κανονισμό του Ταμείου Αλληλεγγύης από το 2005 και μετά, η Επιτροπή εξακολουθεί να είναι πρόθυμη να υποστηρίξει ενεργά την επίτευξη συμβιβασμού. Ο στόχος θα είναι ο εντοπισμός των τομέων στους οποίους θα μπορούσε να επιτευχθεί συμβιβασμός, προκειμένου να μπορέσει η Επιτροπή να τροποποιήσει την πρότασή της. Συνεπώς, καλεί το Συμβούλιο και το Ευρωπαϊκό Κοινοβούλιο να εξετάσουν εκ νέου την πρόταση του 2005 της Επιτροπής με βάση την παρούσα έκθεση για να μπορέσει η Επιτροπή να υποβάλει τροποποιημένη πρόταση το 2009.

Παραρτημα 1: Αιτήσεις προς το Ταμείο Αλληλεγγύης της Ευρωπαϊκής Ενωσης κατά το 2008

Ημερομηνία της αίτησης | 20/8/07 | 26/10/07 | 30/10/07 | 19/11/07 | 01/07/2008 | 1/10/2008 |

Πλήρεις πληροφορίες διαθέσιμες στις | 22/10/07 | - | 20/12/07 | - | - | - |

Κατώφλι μείζονος καταστροφής (εκατ. ευρώ) | 3 .266,629 | 3.266,629 | 1.066,497 | 164,272 | 84,673 | 566,84 |

Σύνολο άμεσης ζημίας (εκατομμύρια Ευρώ)** | 4612 | 511,2 | 2118,27 | 223,28 | 176,15 | 471,41 |

Κατηγορία | μείζων | περιφερειακή | μείζων | μείζων | μείζων | περιφερειακή |

Ζημία/κατώφλι | 141,19% | 15,65% | 198,62% | 135,92% | 208,03 % | 83,16% |

Κόστος επιλέξιμων μέτρων επείγουσας ανάγκης (εκατομμύρια ευρώ)** | 356,7 | 119,9 | 1007 | 154,39 | 59,45 | 390,81 |

Επιλέξιμο κόστος/σύνολο ζημίας | 7,73% | 23,45% | 47,52% | 69,15% | 33,74% | 82,9% |

Ενίσχυση/επιλέξιμο κόστος | 45,53% | 10,66 | 8,91% | 4,95% | 12,79% | 3,01% |

Ύψος της ενίσχυσης (% της συνολικής ζημίας) | 3,52% | 2,5 | 4,24% | 3,42% | 4,31% | 2,49% |

Ημερομηνία της απόφασης επιδότησης | 17/06/2008 | 25/11/2008 | 08/092008 | 22/09/2008 | 2009 | 2009 |

Ημερομηνία της συμφωνίας εφαρμογής | 07/08/2008 | 11/12/2008 | 08/092008 | 07/11/2008 | 2009 | 2009 |

2 | CZ | Πλημμύρες | 2 300 | μείζων | 129 |

3 | FR | Πλημμύρες (Le Gard) | 835 | περιφερειακή | 21 |

4 | DE | Πλημμύρες | 9 100 | μείζων | 444 |

Συνολική ενίσχυση για τις αιτήσεις του 2002 | 728 |

2 0 0 3 | 1 | ES | Πετρελαιοκηλίδα (Prestige) | 436 | περιφερειακή | 8,626 |

2 | IT | Σεισμός (Molise/Apulia) | 1 558 | περιφερειακή | 30,826 |

3 | IT | Έκρηξη ηφαιστείου (Αίτνα) | 894 | περιφερειακή | 16,798 |

4 | IT | Πλημμύρα (Βόρεια Ιταλία) | 1 900 | (μείζων) | Απορρίφθηκε (προθεσμία) |

5 | GR | Δυσμενείς χειμερινές καιρικές συνθήκες | ασαφής | (μείζων) | Απορρίφθηκε (προθεσμία) |

6 | PT | Δασικές πυρκαγιές | 1 228 | μείζων | 48,539 |

7 | FR | Δασικές πυρκαγιές (Νότια Γαλλία) | 531 | περιφερειακή | Απορρίφθηκε |

8 | ES | Δασικές πυρκαγιές (σύνορα της Πορτογαλίας) | 53 | γειτονική χώρα | 1,331 |

9 | MT | Πλημμύρες | 30 | μείζων | 0,961 |

10 | IT | Πλημμύρες (Friuli Venezia -Giulia) | 525 | περιφερειακή | Απορρίφθηκε |

Συνολική ενίσχυση για τις αιτήσεις του 2003 | 107,081 |

2 0 0 4 | 1 | FR | Πλημμύρα (Δέλτα του Ροδανού) | 785 | περιφερειακή | 19,625 |

2 | ES | Πλημμύρα (Μάλαγκα) | 73 | (περιφερειακή) | Απορρίφθηκε |

3-9 | ES | Δασικές πυρκαγιές (7 αιτήσεις) | (480) | (περιφερειακή) | και οι 7 απορρίφθηκαν |

10 | SK | Πλημμύρες | 29 | (περιφερειακή) | Απορρίφθηκε |

11 | SI | Σεισμός | 13 | (περιφερειακή) | αποσύρθηκε |

Συνολική ενίσχυση για τις αιτήσεις του 2004 | 19,625 |

2 | IT | Πλημμύρες (Σαρδηνία) | (223, υπερεκτιμημένες ) | (περιφερειακή) | Απορρίφθηκε |

3 | EE | Θύελλα | 48 | μείζων | 1,29 |

4 | LV | Θύελλα | 193 | μείζων | 9,487 |

5 | SE | Θύελλα «Gudrun» | 2297 | μείζων | 81,725 |

6 | LT | Θύελλα | 15 | γειτονική χώρα | 0,379 |

7 | EL | Πλημμύρες του Εύρου | (112) | (περιφερειακή) | Απορρίφθηκε |

8 | RO | Ανοιξιάτικες πλημμύρες | 489 | μείζων | 18,798 |

9 | BG | Ανοιξιάτικες πλημμύρες | 222 | μείζων | 9,722 |

10 | BG | Καλοκαιρινές πλημμύρες | 237 | μείζων | 10,632 |

11 | RO | Καλοκαιρινές πλημμύρες | 1050 | μείζων | 52,4 |

12 | AT | Πλημμύρες (Tyrol/Vorarlberg) | 592 | περιφερειακή | 14,799 |

Συνολική ενίσχυση για τις αιτήσεις του 2005 | 204,891 |

2 0 0 6 | 1 | UK | Έκρηξη στις δεξαμενές πετρελαίου του Buncefield | (700) | (περιφερειακή) | αποσύρθηκε |

2 | EL | Πλημμύρες του Εύρου | 372 | περιφερειακή | 9,306 |

3 | HU | Πλημμύρες | 519 | μείζων | 15,064 |

4 | ES | Δασικές πυρκαγιές στη Γαλικία | (91) | (περιφερειακή) | Απορρίφθηκε |

Συνολική ενίσχυση για τις αιτήσεις του 2006 | 24,370 |

2 0 0 7 | 1 | DE | Θύελλα «Κύριλλος» | 4750 | μείζων | 166,9 |

2 | FR | Νήσος Réunion Κυκλώνας «Gamede» | 211 | περιφερειακή | 5,29 |

3 | ES | Πλημμύρες στη νήσο EL Hierro | (18) | (περιφερειακή) | Απορρίφθηκε |

4 | ES | Πλημμύρες στη La Mancha | 66 | (περιφερειακή) | Απορρίφθηκε |

5 | UK | Πλημμύρες | 4 612 | μείζων | 162,387 |

6 | CY | Δασικές πυρκαγιές | 38 | (περιφερειακή) | Απορρίφθηκε |

7 | ES | Δασικές πυρκαγιές στις Καναρίους Νήσους | 144 | (περιφερειακή) | Απορρίφθηκε |

8-16 | IT | 9 αιτήσεις για δασικές πυρκαγιές σε 9 περιφέρειες | - | (περιφερειακή) | Δεν έγινε δεκτή, εκπρόθεσμη |

17 | FR | Θύελλα «Dean»/Μαρτινίκα | 509 | περιφερειακή | 12,78 |

18 | EL | Δασικές πυρκαγιές | 2 118 | μείζων | 89,769 |

19 | SI | Πλημμύρες | 233 | μείζων | 8,254 |

Συνολική ενίσχυση για τις αιτήσεις του 2007 | 445,38 |

2 0 0 8 | 1 | CY | Ξηρασία | 165,4 | μείζων | 7,605 |

2 | RO | Πλημμύρες | 471,4 | περιφερειακή | 11,785 |

[1] ΕΕ L 311 της 14.11.2002.

[2] COM (2008) 15· Διορθωτικός προϋπολογισμός 1/2008 που εκρίθηκε στις 9 Aπριλίου 2008, ΕΕ L 175, σ. 1 της 4ης Ιουλίου 2008

[3] COM (2008) 201·Διορθωτικός προϋπολογισμός 3/2008 που εγκρίθηκε στις 5 Ιουνίου 2008, ΕΕ L 208 σ. 1 της 5ης Aυγούστου 2008

[4] COM (2008) 556· Διορθωτικός προϋπολογισμός 7/2008 που εγκρίθηκε στις 21 Oκτωβρίου 2008, ΕΕ L 315 σ.1 της 25ης Nοεμβρίου 2008

[5] COM (2008) 732· Διορθωτικός προϋπολογισμός 10/2008 που εγκρίθηκε στις 18 Δεκεμβρίου 2008, ΕΕ L 27, σ. 91 της 30ης Ιανουαρίου 2009

[6] COM(2009) 22.

[7] Από τις 29 απορριφθείσες αιτήσεις, οι 27 αφορούσαν αιτήσεις «περιφερειακής καταστροφής».

[8] «Το Ταμείο Αλληλεγγύης της Ευρωπαϊκής Ένωσης: πόσο ταχύ, αποτελεσματικό και ευέλικτο είναι;» ΕΕ L 153 της 18.06.2008

[9] Τα στοιχεία με πλάγιους χαρακτήρες χρειάζονται επαλήθευση/επιβεβαίωση από την Επιτροπή